CELEX: 62008CN0188
Language: da
Date: 2008-05-06 00:00:00
Title: Sag C-188/08: Sag anlagt den 6. maj 2008 — Kommissionen for De Europæiske Fællesskaber mod Irland

2.8.2008   
            
            
               DA
            
            
               Den Europæiske Unions Tidende
            
            
               C 197/7
            
         Sag anlagt den 6. maj 2008 — Kommissionen for De Europæiske Fællesskaber mod Irland
   (Sag C-188/08)
   (2008/C 197/11)
   Processprog: engelsk
   Parter
   
      Sagsøger: Kommissionen for De Europæiske Fællesskaber (ved S. Pardo Quintillán og D. Lawunmi, som befuldmægtigede)
   
      Sagsøgt: Irland
   Sagsøgerens påstande
   
               —
            
            
               Det fastslås, at Irland med hensyn til husspildevand har undladt fuldstændig og korrekt gennemførelse i national ret af de krav, der følger af artikel 4, 7, 8, 9, 10, 11, 12, 13 og 14 i Rådets direktiv 75/442/EØF af 15. juli 1975 om affald (1), som ændret ved Rådets direktiv 91/156/EØF af 18. marts 1991 om ændring af direktiv 75/442/EØF om affald (2), samt af traktaten om oprettelse af Det Europæiske Fællesskab, i det omfang bortskaffelse af husspildevand ved hjælp af septiktanke eller andre individuelle behandlingsanlæg på landet ikke er undergivet anden fællesskabsretlig eller national lovgivning som omhandlet i direktivets artikel 2, stk. 1, litra b).
            
         
               —
            
            
               Irland tilpligtes at betale sagens omkostninger.
            
         Søgsmålsgrunde og væsentligste argumenter
   Kommissionen anfører, at der i Irland hverken gælder national eller fællesskabsretlig lovgivning, som fastsætter regulering i overensstemmelse med direktivet af bortskaffelse af husspildevand ved hjælp af septiktanke eller andre individuelle behandlingsanlæg uden for større byområder.
   Grundet manglende anden lovgivning er Irland forpligtet til at gennemføre og anvende direktivets krav på husspildevand. Irland har imidlertid ikke gennemført disse krav og har heller ikke påstået at have gjort det. Desuden har Irland ikke rent faktisk opfyldt kravene. Særligt har Irland med hensyn til husspildevand ikke:
   
               —
            
            
               gennemført bestemmelserne i direktivets artikel 4. Gennemførelse af artikel 4 er vigtig, fordi den fastsætter miljømæssige mål, som skal forfølges og respekteres i relation til andre forpligtelser, der følger af direktivet. Kommissionen anfører, at Irland også har undladt rent faktisk at opfylde artikel 4 i afstrømningsområdet Lough Leane, hvilket bekræftes af den forårsagede skade på miljø, der er resultatet af mangel på en passende kontrol med septiktanke
            
         
               —
            
            
               gennemført bestemmelserne i direktivets artikel 7. Artikel 7 er væsentlig, da den bl.a. fastsætter vidtrækkende planlægning af anlæg til bortskaffelse af affald på områder, der er egnede med henblik på at undgå, at miljøet skades. Ud over at have undladt at gennemføre direktivets artikel 7 har Irland også forsømt rent faktisk at iværksætte planer, der opfylder kravene i artikel 7, i forhold til septiktanke og andre individuelle behandlingsanlæg
            
         
               —
            
            
               gennemført bestemmelserne i direktivets artikel 8. Artikel 8 er vigtig, fordi den foreskriver affaldsbortskaffelse i overensstemmelse med direktivet. Irland har også i praksis forsømt at efterkomme artikel 8, idet Irland ikke har sikret, at husspildevand bortskaffes i overensstemmelse med direktivet
            
         
               —
            
            
               gennemført bestemmelserne i direktivets artikel 9. Artikel 9 er af betydning, eftersom der i henhold hertil skal være en formel forudgående godkendelse med henblik på miljøbeskyttelse af enhver virksomhed, som varetager bortskaffelse af affald. Irland foretager ikke en tilsvarende kontrol med septiktanke og andre individuelle behandlingsanlæg, og derfor foreligger der i praksis en manglende opfyldelse af artikel 9
            
         
               —
            
            
               gennemført bestemmelserne i direktivets artikel 10. Kommissionen finder, at bortskaffelse af husspildevand ved hjælp af septiktanke eller andre individuelle behandlingsanlæg i praksis så godt altid vil udgøre bortskaffelsesvirksomhed i direktivets forstand. Under visse omstændigheder er det dog tænkeligt, at der kan argumenteres for at anse en behandlingsmetode for at være nyttiggørelse. Det kan for eksempel være tilfældet for så vidt angår tørkompostering af husspildevand med henblik på efterfølgende at gøre brug af det til gødning. Derfor har Kommissionen medtaget artikel 10 i nærværende søgsmål
            
         
               —
            
            
               gennemført bestemmelserne i direktivets artikel 11. Irland har ikke med henvisning til artikel 11, stk. 3, eller på anden måde gjort gældende, at direktivets artikel 11 er gennemført, men i det omfang Irland skulle påstå det, vil Kommissionen hævde, at regler som dem, Irland har indført for septiktanke og andre individuelle behandlingsanlæg, ikke er udtryk for en gennemførelse af direktivets artikel 11, stk. 1 og 2. Navnlig sikrer de regler, der finder anvendelse i Irland, ikke, at de med direktivets artikel 4 pålagte forudsætninger respekteres. Desuden foretager Irland ikke nogen systematiseret registrering af septiktanke og andre individuelle behandlingsanlæg
            
         
               —
            
            
               gennemført bestemmelserne i direktivets artikel 12. Artikel 12 er af betydning i relation til septiktanke og andre individuelle behandlingsanlæg, for så vidt som der fra sådanne anlæg jævnligt skal fjernes slam, for at de kan fungere effektivt. I det omfang, der er erhvervsmæssige tjenesteydelser forbundet med en sådan fjernelse og bortskaffelse, er de ikke — som forudsat i direktivet — omhandlet i irsk lovgivning og praksis
            
         
               —
            
            
               gennemført bestemmelserne i direktivets artikel 13. Artikel 13 er vigtig, eftersom der selv ved septiktanke eller andre individuelle behandlingsanlæg, der er godt placerede og rigtigt installerede, uden den fornødne vedligeholdelse kan opstå funktionsfejl, som kan forårsage, at miljøet skades. Derfor er det afgørende at have et kontrolsystem. Undersøgelsen af Lough Leane vidner om, at Irland — udover at have undladt at gennemføre kravene i direktivets artikel 13 — har forsømt at efterleve disse krav i praksis i forhold til septiktanke og andre individuelle behandlingsanlæg
            
         
               —
            
            
               gennemført bestemmelserne i direktivets artikel 14. Artikel 14 er af betydning i forbindelse med registrering af, at septiktanke og andre individuelle behandlingsanlæg ikke overfyldes og vedligeholdes tilstrækkeligt. Undersøgelsen af Lough Leane vidner om, at Irland — udover at have undladt at gennemføre kravene i direktivets artikel 14 — har forsømt at efterleve disse krav i praksis i forhold til septiktanke og andre individuelle behandlingsanlæg.
            
         
      (1)  EFT L 194, s. 39.
   
      (2)  EFT L 78, s. 32.